Les gimnastes de L’Almara signen una brillant actuació en el Campionat d’Espanya de Rítmica
2025-07-24

De l’11 al 18 de juliol, la gimnàstica rítmica ha viscut una intensa setmana amb la celebració, en el Centre Nacional Colonial Sport (Alfafar), del Campionat d’Espanya individual i autonomies femení i masculí, el Campionat d’Espanya per equips i la segona fase de la Copa d’Espanya de conjunts. Un conjunt de competicions en les quals, una vegada més, les gimnastes del CGR L’Almara de Burjassot han posat esforç i qualitat sobre el tapís, s’han penjat noves medalles i han tornat a signar una actuació brillant en el panorama de la rítmica actual.

La primera a competir va ser Blanca Rodríguez, que finalitzava la seua participació en el Campionat d’Espanya individual obtenint dos diplomes nacionals, en els aparells de pilota i cinta, situant-se així entre les huit millors gimnastes a nivell nacional de la seua categoria.

Les medalles per a L’Almara van començar a arribar amb l’equip aleví, format per Naira Martínez i Lucía Costa, que s’ha proclamat subcampió d’Espanya, mentre que l’equip infantil, format per Celia Rodríguez i Diana Zabolotna, ha resultat quart d’Espanya. A més, Lucía Costa aconseguia penjar-se la medalla de plata en pilota i Naira Martínez la medalla de bronze en corda, en la categoria aleví, mentre que Celia Rodríguez s’ha penjat la medalla d’or en corda, i cinquena amb diploma nacional en la modalitat de cércol, en categoria infantil.

L’equip de primera categoria, format per Ema Yusupova, Victoria Plaza i Sofía Zanón ha quedat cinqué d’Espanya. A més, Sofía Zanón s’ha penjat la medalla de bronze, pujant així al podi, en l’aparell de cinta. Per part seua, les gimnastes de categoria júnior, Ainhoa Hurtado i Esther Honrubia van realitzar bons exercicis en corda aportant així la seua nota als equips de Hadar i Sakoneta.